Einari Luhanka

Einari Juho Luhanka (s. 29. elokuuta 1999 Helsinki) on suomalainen jääkiekkopuolustaja, joka pelaa SM-liigajoukkue Pelicansissa. Hän on pelityyliltään puolustava puolustaja.
Ura.
Seuraura.
Luhanka on Helsingin IFK:n kasvatti. Hän pelasi kaudella 2013–2014 myös yhden ottelun lainalla Helsingin Jääkiekkoklubin C-nuorissa. Kaudella 2017–2018, A-nuorten SM-liigan viidennessä puolivälieräottelussa 20. maaliskuuta 2018 vieraissa Hämeenlinnan Pallokerhoa vastaan Luhanka ratkaisi HIFK:lle 1–2-voiton ensimmäisessä jatkoerässä ajassa 64.11, jolloin hänen osumansa ratkaisi joukkueelle myös välieräpaikan otteluvoitoin 3–2. HIFK:n kausi päättyi lopulta A-nuorten SM-pronssiin. Kaudella 2019–2020 Luhanka toimi joukkueen kapteenina.
Kaudeksi 2020–2021 Luhanka siirtyi 1+1-vuotisella sopimuksella Mestis-joukkue Imatran Ketterään. Hän pelasi koronaviruspandemian lyhentämällä kaudella runkosarjassa puolet kauden otteluista tehden 15 ottelussa tehot 1+2=3. Pudotuspeleissä Luhanka pelasi yhdeksän ottelua tehden kaksi maalia. Hän jakoi lukemalla +8 koko sarjan puolustajien tehotilaston voiton joukkuetoverinsa Roope Reinin kanssa. Luhanka voitti kauden päätteeksi Mestiksen mestaruuden. Toukokuussa 2021 Ketterä käytti hänen sopimuksessaan olleen option ja teki Luhangan kanssa vuoden mittaisen jatkosopimuksen.
Luhanka nimettiin kaudeksi 2021–2022 Ketterän varakapteeniksi. Hän voitti Suomen Cupin. Joulukuussa 2021 seura lainasi Luhangan 12. tammikuuta asti kestävällä sopimuksella kasvattajaseuransa Helsingin IFK:n SM-liigajoukkueeseen paikkaamaan puolustajien poissaoloja. Hän teki näin ollen liigadebyyttinsä 27. joulukuuta 2021 Porin Ässiä vastaan. Luhanka merkittiin HIFK:n seitsemänneksi puolustajaksi. Hän sai ottelussa jääaikaa 11.54 minuuttia ja Luhangalle merkittiin teholukema –1. Hän pelasi joukkueessa kaksi ottelua ilman tehopisteitä, kunnes Luhanka palasi jo vajaa viikko ennen lainasopimuksensa päättymistä Ketterään. Hän voitti kauden päätteeksi Mestiksen mestaruuden.
Kaudeksi 2022–2023 Luhanka siirtyi kaksivuotisella sopimuksella HIFK:n SM-liigajoukkueeseen. Hän otti ensimmäistä kertaa joukkueen historiassa käyttöönsä pelinumeron 83. Lokakuussa 2022 HIFK lainasi Luhangan Mestis-joukkue Kiekko-Vantaaseen, jossa hän pelasi kaksi ottelua. Hän teki HIFK:ssa liigauransa avausmaalin kauden viidennessä ottelussaan 16. marraskuuta 2022 Rauman Lukkoa vastaan. Kaikkiaan Luhanka pelasi tulokaskautensa aikana 28 runkosarjaottelua tehopistein 1+1=2 ja yhdeksän pudotuspeliottelua tehden kaksi syöttöpistettä. Hän edusti HIFK:ta kauden aikana myös Spengler Cupissa, jossa Luhanka pelasi kolme ottelua tehden yhden syöttöpisteen.
Luhanka ei onnistunut vielä vakiinnuttamaan kaudella 2023–2024 paikkaansa HIFK:n kokoonpanossa. Hän pelasi SM-liigassa 19 runkosarjaottelua tehden yhden syöttöpisteen. Luhanka pelasi myös kolme ottelua lainalla Kiekko-Vantaan Mestis-joukkueessa. Toukokuussa 2024 hän teki HIFK:n kanssa kaksivuotisen jatkosopimuksen.
Alkukaudella 2024–2025 HIFK lainasi Luhangan yhden ottelun ajaksi Mestis-joukkue Joensuun Kiekko-Poikiin. Tammikuussa 2025 seura lainasi hänet kahden ottelun ajaksi Kajaanin Hokkiin. Vajaa viikkoa myöhemmin HIFK lainasi hänet yhden ottelun ajaksi jo hänen kauden kolmanteen Mestis-joukkueeseen, Kiekko-Vantaaseen. Luhanka pelasi HIFK:ssa kauden aikana 28 runkosarjaottelua tehden yhden syöttöpisteen, kunnes siirtotakarajalla helmikuussa 2025 siirtotakarajalla hänen uutisoitiin siirtyvän kevääseen 2026 ulottuvalla sopimuksella Pelicansiin. Vastaavasti hyökkääjä Miika Roine siirtyi loppukaudeksi HIFK:hon.
Maajoukkueura.
Luhanka on pelannut kolme nuorten maaottelua.
Muuta.
Luhanka valmistui ylioppilaaksi Mäkelänrinteen lukiosta keväällä 2019. Hänen isoveljensä Akseli pelasi omalla urallaan hyökkääjänä III- ja IV-divisioonaa Helsingin Jääkiekkoklubissa.